Številka: 0100-138/2019/2

Datum: 6. 2. 2019

Zadeva: Vprašanje glede uvrščanja delovnih mest v plačne razrede pri drugih državnih organih – odgovor

Prejeli smo vaše zaprosilo, v katerem navajate, da ste prejeli v vednost nov Akt o uvrstitvi delovnih mest v plačne razrede in spremembo Akta o notranji organizaciji in sistemizaciji delovnih mest. Zanima vas, ali je v državnem organu, ki spada med neodvisne državne organe, pri uradniškem delovnem mestu, ki je uvrščeno v plačno skupino C in se opravlja le v enem nazivu, sekretar, dovoljeno določiti število napredovanj manj kot 10? Ali se z aktom o uvrstitvi delovnih mest lahko določi, da je izhodiščni plačni razred 45., plačni razred z napredovanjem pa 52. (namesto 55.)? Zanima vas tudi, ali je dovoljeno, da se z istim aktom o uvrstitvi delovnega mesta predstojnika določi, da ima določeno delovno mesto, ki je uvrščeno v plačno skupino C in gre za uradniško delovno mesto, »fiksni« plačni razred (torej le en plačni razred brez možnosti napredovanja), zadeva se vam zdi sporna z vidika drugega odstavka 16. člena ZSPJS.

Uvodoma pojasnjujemo, da lahko Ministrstvo za javno upravo v okviru svojih pristojnosti posreduje le pojasnila glede izvajanja predpisov, ni pa pristojno za razlago določb zakonov ali kolektivnih pogodb. Ob tem poudarjamo, da so navedena pojasnila lahko v pomoč strokovni službi in delodajalcu, ki odloča o pravicah javnih uslužbencev na podlagi zakona, podzakonskega akta ali kolektivne pogodbe, še vedno pa je odločanje v konkretnem primeru v pristojnosti delodajalca.

Drugi državni organi kot jih določa Zakon o javnih uslužbencih (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, [40/12](http://www.uradni-list.si/1/objava.jsp?sop=2012-01-1700" \t "_blank" \o "Zakon za uravnoteženje javnih financ) – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17 in 84/18) uvrščajo delovna mesta oziroma nazive v plačni podskupini C1 (razen v državnem tožilstvu) v skladu s tretjim odstavkom 13. člena Zakona o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17 in 84/18, v nadaljevanju: ZSPJS) v plačne razrede z aktom državnega organa (upoštevaje uvrstitev primerljivih delovnih mest in nazivov plačne skupine C v kolektivni pogodbi dejavnosti) in ne s kolektivno pogodbo dejavnosti.

Menimo, da tudi za druge državne organe velja, da je treba pri določanju razpona možnih napredovanj upoštevati 16. člen ZSPJS, ki v drugem odstavku določa, da lahko javni uslužbenci na delovnih mestih, kjer je mogoče tudi napredovanje v višji naziv, v posameznem nazivu napredujejo največ za pet plačnih razredov, javni uslužbenci, kjer ni mogoče napredovati v naziv, pa lahko na delovnem mestu napredujejo največ za deset plačnih razredov. Če z napredovanjem na delovnih mestih, kjer je mogoče napredovanje v naziv, skupaj v vseh nazivih ni mogoče napredovanje za deset plačnih razredov, je v najvišjem nazivu mogoče napredovati za toliko plačnih razredov, da je doseženo napredovanje v nazivih skupno za deset plačnih razredov.

Glede na navedeno menimo, da ni možno sistemizirati delovnega mesta zgolj v enem plačnem razredu, ker se s tem ne daje možnosti napredovanja javnim uslužbencem, ki zasedajo takšno delovno mesto. V skladu s predpisi smejo namreč delovna mesta s fiksnim plačnim razredom zasedati zgolj funkcionarji in direktorji.

Menimo, da je treba upoštevati določbo prvega stavka drugega odstavka 16. člena ZSPJS, ki implicira, da imajo javni uslužbenci na delovnih mestih, kjer ni mogoče napredovati v naziv, možnost napredovanja za 10 plačnih razredov, saj drugi stavek drugega odstavka 16. člena ZSPJS nadalje jasno izraža namen in voljo zakonodajalca, da imajo javni uslužbenci možnost napredovanja za 10 plačnih razredov, ne glede na to, ali zasedajo delovna mesta, na katerih je možno napredovati v naziv ali ne. Sistem napredovanja je namreč naravnan tako, da javni uslužbenci (izjema so direktorji), če izpolnijo pogoje za napredovanje, ne morejo imeti manj kot 10 plačnih razredov napredovanj.

Drugi stavek drugega odstavka 16. člena ZSPJS tako nesporno potrjuje namen razpona napredovanj za 10 plačnih razredov prvega stavka drugega odstavka 16. člena ZSPJS. Tudi za druge državne organe torej velja, da je treba pri določanju možnih napredovanj upoštevati razpon napredovanj za 10 plačnih razredov. Napredovanje za manj kot 10 plačnih razredov pa je možno zgolj v primeru, da bi bil z 10 napredovanji presežen 57. plačni razred, ki glede na 7. člen ZSPJS velja kot najvišja možna omejitev tudi za javne uslužbence v drugih državnih organih.

S spoštovanjem,

Peter Pogačar

v. d. generanega direktorja

Poslano:

- naslovniku – po e-pošti